**Să ne bucurăm iubito, că e toamnă!**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Să ne bucurăm iubito, că e toamnă!

S-a dus iubito vara, de aseară,

de când a început să bată tare vântul,

haide să ascundem în cămară

speranțele pe care ni le dă pământul!

Hai să punem zilele-n borcane,

să aibă gust dulceag de saramură,

să simțim pe buze gusturi suverane

atunci când noi, ne-om săruta pe gură!

Iar diminețile, când cade bruma grea,

ne fie nouă ca cele dinainte,

ascunse-n câte-o ceașcă mare de cafea,

și amăruie și neagră și fierbinte!

Și dacă toamna pe la geam ne strigă,

să ascundem vara, atât cât ne-a rămas,

să punem foc iubito, sub un vas,

și-un rest de vară să-l facem mămăligă!

Te-aș mai ruga să punem în cămară,

vreo două jumătăți curate de rachiu,

când beau din el la iarnă, să nu știu

dacă afară-i toamnă sau tot vară!

Bate mai tare vântul și înseamnă

că vom pune rodul verii în borcane,

ne-așteaptă iarna cu vechile-i capcane,

dar să ne bucurăm iubito, că e toamnă!